P-107/05
Natisni
Opravilna št.:
P-107/05
Datum odločitve:
6. 4. 2006
ECLI:
ECLI:SI:USRS:2006:P.107.05
Akt:
Spor o pristojnosti
Izrek:
Za odločanje v postopku o prekršku zoper A. A. zaradi prekrška iz prve in tretje alineje opisa dejanja v obdolžilnem predlogu Policijske postaje Idrija št. 21/11-446230 z dne 8. 4. 2005 je pristojna Policijska postaja Idrija.

Zahteva za rešitev spora glede pristojnosti med Policijsko postajo Idrija in Okrajnim sodiščem v Idriji iz druge alineje opisa dejanja v obdolžilnem predlogu Policijske postaje Idrija št. 21/11-446230 z dne 8. 4. 2005 se zavrže.
Evidenčni stavek:
Pristojnost za odločanje v postopku o prekršku je odvisna od pravne opredelitve prekrška  glede na določbe ZVCP-1, ki pristojnost za odločanje o prekršku na prvi stopnji, v nekaterih primerih nekoliko drugače kot ZP-1, deli med sodišče in prekrškovni organ glede na določene kvalifikacijske elemente prekrška. V takšnih primerih mora okrajno sodišče, kadar  postaja prometne policije skladno s 103. členom ZP-1 vloži obdolžilni predlog na sodišče, ker v dvomu ocenjuje, da je treba prekršek opredeliti po strožji pravni kvalifikaciji, tak predlog tudi obravnavati in o njem odločiti. To pa ne pomeni, da okrajno sodišče pri odločanju o obdolžilnem predlogu, ne bi moglo na podlagi ugotovljenega dejanskega stanja presojati, ali so sploh izpolnjeni pogoji za opredelitev dejanja kot prekrška oziroma prekršek opredeliti po milejši pravni kvalifikaciji in na tej podlagi tudi odločiti.
Ustavno sodišče je zato odločilo, da je za odločanje o obdolžilnem predlogu Policijske postaje Idrija pristojno Okrajno sodišče v Idriji.
Geslo:
1.3.4.8 - Ustavno sodstvo - Pristojnost - Vrste postopkov - Postopek v sporih o pristojnosti.
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
Pravna podlaga:
Člen 25, 49, 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Policijska postaja Idrija, Idrija
Datum vloge:
24. 10. 2005
Vrsta odločitve:
odločba
Vrsta rešitve:
določitev pristojnega organa
Dokument:
US25956
Dokument v PDF obliki:
P-107-05.pdf
108 KB
Prenesite datoteko
P-107/05-4
6. 4. 2006
ODLOČBA
Ustavno sodišče je v postopku za rešitev spora glede pristojnosti, začetem z zahtevo Policijske postaje Idrija, na seji dne 6. aprila 2006
odločilo:
1. Za odločanje v postopku o prekršku zoper A. A. zaradi prekrška iz prve in tretje alineje opisa dejanja v obdolžilnem predlogu Policijske postaje Idrija št. 21/11-446230 z dne 8. 4. 2005 je pristojna Policijska postaja Idrija.
2. Zahteva za rešitev spora glede pristojnosti med Policijsko postajo Idrija in Okrajnim sodiščem v Idriji iz druge alineje opisa dejanja v obdolžilnem predlogu Policijske postaje Idrija št. 21/11-446230 z dne 8. 4. 2005 se zavrže.
Obrazložitev
A.
1. Policijska postaja Idrija je na podlagi prvega odstavka 103. člena Zakona o prekrških (Uradni list RS, št. 7/03 in nasl. – v nadaljevanju ZP-1) pri Okrajnem sodišču v Idriji vložila obdolžilni predlog zaradi prekrškov po petem odstavku 30. člena v zvezi z 234. členom Zakona o varnosti cestnega prometa (Uradni list RS, št. 83/04 in nasl. – v nadaljevanju ZVCP-1), po d) točki četrtega odstavka v zvezi z drugim odstavkom 130. člena ZVCP-1 in po osmem odstavku 135. člena ZVCP-1.
2. Okrajno sodišče v Idriji se je izreklo za stvarno nepristojno za odločanje o prekršku, ki se nanaša na opis dejanja po prvi in tretji alineji obdolžilnega predloga. V tem delu je obdolžilni predlog odstopilo Policijski postaji Idrija. Pri tem je navedlo, da ne gre za prometno nesrečo I. kategorije, saj je obdolženec samo sebi povzročil materialno škodo. Sodišče je še navedlo, da je na podlagi 210. člena ZP-1 stvarno nepristojno za odločanje v tej zadevi in da naj o njej odloči prekrškovni organ, to je Policijska postaja Idrija.
3. Policijska postaja Idrija v zahtevi navaja, da so po njenem mnenju izpolnjeni vsi znaki prometne nesreče po 134. členu ZVCP-1, zato meni, da se mora v obravnavanem primeru uporabiti 234. člen ZVCP-1, to pa pomeni, da je za postopek o prekršku pristojno Okrajno sodišče.
B. ─ I.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporih glede pristojnosti med sodišči in drugimi državnimi organi. Po določbi drugega odstavka 61. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojen.
5. Kot je razvidno iz zahteve za rešitev spora glede pristojnosti, je do zavračanja stvarne pristojnosti za odločanje v zadevi pripeljala različna razlaga pojma prometna nesreča, ki je v ZVCP-1 opredeljena kot kvalifikatorna okoliščina, zaradi katere temeljni prekršek postane hujši. Stvarna pristojnost za odločanje o prekršku je torej odvisna od odločitve, ali gre pri obdolženčevem ravnanju za prometno nesrečo, zaradi katere je treba prekršek pravno opredeliti po prvem odstavku 234. člena ZVCP-1, ali ne gre.
6. Iz obdolžilnega predloga Policijske postaje Idrija je razvidno, da se obdolžencu očita, da ni prilagodil hitrosti in načina vožnje svojim sposobnostim, lastnostim in stanju ceste ter preglednosti na njej. Na njegovem vozilu je nastala materialna škoda. Po stališču Policijske postaje Idrija je obdolženec s tem povzročil prometno nesrečo I. kategorije po 134. členu ZVCP-1, v tem primeru pa hitri postopek ni mogoč. Ker gre za primer, ki je enak sporu glede pristojnosti, o katerem je Ustavno sodišče že odločilo z odločbo št. P-23/05 z dne 24. 11. 2005 (Uradni list RS, št. 111/05), je bilo treba odločiti, kot izhaja iz prve točke izreka te odločbe.
B. ─ II.
7. Iz zahteve Policijske postaje Idrija je sicer razvidno, da zavrača svojo pristojnost v obravnavani zadevi tudi v delu obdolžilnega predloga, v katerem je obdolžencu očitala storitev prekrška po d) točki četrtega odstavka 130. člena ZVCP-1. Iz sklepa Okrajnega sodišča je razvidno, da se je slednje izreklo za nepristojno za odločanje v postopku o prekršku le glede prekrška iz prve in tretje alineje opisa dejanja v obdolžilnem predlogu Policijske postaje Idrija št. 21/11-446230 z dne 8. 4. 2005. Glede na to je treba ugotoviti, da spor glede pristojnosti, o katerem bi bilo v skladu z določbo drugega odstavka 61. člena ZUstS pristojno odločiti Ustavno sodišče, ni nastal. Zato je Ustavno sodišče zahtevo v tem delu zavrglo.
C.
8. Ustavno sodišče je sprejelo to odločbo na podlagi četrtega odstavka 61. člena ZUstS in 25. člena v zvezi z 49. členom ZUstS ter četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo soglasno.
Predsednik
dr. Janez Čebulj